Campioana României va începe sezonul 2024/2025 pe două fronturi. FCSB va evolua în preliminariile Champions League și în Superligă, iar Elias Charalambous are nevoie de un lot cât mai numeros pentru a face față în ambele competiții.
În ultima vreme, s-au speculat tot mai multe transferuri la FCSB. Gigi Becali a anunțat în mai multe rânduri că are în plan să își facă o echipă alături de care să se bată cu șanse reale pentru grupele Champions League.
FCSB va primi întăriri în linia de mijloc. Malcolm Edjouma se va întoarce la gruparea roș-albastră după împrumutul la Bari. Omul numărul 1 de la FCSB a vorbit despre viitorul fotbalistului, spunând că cel mai probabil francezul va juca într-o poziție ceva mai avansată în sezonul viitor.
“Edjouma, când va veni, va juca pe poziția lui Olaru. El nu va mai juca niciodată închizător pentru că pierde mingi acolo, face o floricică, mă enervează și pierd meciul. Va juca numai în locul lui Olaru și Tănase. Jocul nostru va fi numai în 4-2-3-1”, a explicat Gigi Becali, conform ProSport.
Malcolm Edjouma a jucat 22 de meciuri în Serie B pentru Bari. Francezul a reușit să înscrie 2 goluri, însă italienii nu au fost impresionați și au decis să nu îl transfere definitiv. El va reveni la campioana României, unde speră să se impună ca titular.
Gigi Becali a rezolvat până acum două transferuri la FCSB. Kiki de la Farul Constanța și Daniel Popa de la U Cluj se vor alătura lotului lui Elias Charalambous, însă patronul echipei speră să întărească în continuare echipa. El a vorbit la FANATIK SUPERLIGA despre următoarele sale ținte.
“Am luat ăia doi jucători (n.r. Kiki și Popa). Acum nu e urgență, dar o să mai iau. Trei sigur, dar nu am să-i zic. Poți să te tăvălești că tot nu îi zic. O să fie și un transfer tare de tot, de aia și se negociază acum.
Nu e Louis Munteanu, e ceva tare. E străin. Nu e din Africa de Sud. Nu trebuie să știi. E foarte bun. O să vină trei care sunt cam luați și o să mai vină încă ceva. Cu tot cu ăștia doi luați vor fi cam 5-6 în total.
O să aduc numai cremă. O să aduc un portar, un fundaș stânga și unul dreapta și fundaș central (n.r. a răspuns ironic). Șesarul va fi surpriza și va mai veni încă un atacant pe lângă Popa. Și va mai veni și Tănase. Lângă Popa iau încă doi atacanți. Nu o să îl iau pe Louis Munteanu, pentru că cere 40.000 de euro pe lună”, a precizat Gigi Becali la FANATIK SUPERLIGA.